Per lloc de treball s'ha d'entendre qualsevol àrea del centre de treball, edificada o no, en la qual els treballadors/ores hagin de romandre o a la qual puguin accedir per motiu del seu treball, inclosos els serveis higiènics, els espais de descans i de primers auxilis, els menjadors i les instal·lacions de servei o protecció annexes als llocs de treball, no sent d'aplicació a mitjans de transport utilitzats fora del centre de treball, obres de construcció, industries d'extracció, vaixells de pesca i camps de cultiu o boscos.
És obligació de l'empresari/ària adoptar les mesures necessàries perquè la utilització dels llocs de treball no origini riscos per a la seguretat i la salut dels treballadors/ores o, si això no és possible, perquè aquests riscos es redueixin al mínim.
Cal complir en qualssevol cas amb les disposicions mínimes que estableix el Reial decret 486/1997, de 14 d'abril, sobre la seguretat i la salut en els llocs de treball, referides a: condicions constructives; ordre, neteja i manteniment; senyalització, instal·lacions de servei i protecció; condicions ambientals; il·luminació; serveis higiènics i locals de descans, i material i locals de primers auxilis.
En les condicions constructives queden incloses les portes i baranes, les quals, per donar compliment al Reial decret esmentat, han de reunir les condicions següents:
Les portes exteriors han de tenir una amplada mínima de 80 centímetres, i alhora, les portes transparents han de tenir una senyalització a l'alçada de la vista.
Les portes de vaivé, han de ser transparents o bé tenir parts transparents que permetin la visibilitat de la zona a la que s'accedeix i les portes d'accés a escales no es podran obrir directament sobre els seus graons, sinó sobre un replà d'amplada almenys igual a la dels graons.
Igualment, les portes presents en els llocs de treballs utilitzats per primera vegada amb posterioritat al 23 de juliol del 1997 (data d'entrada en vigor del Reial decret 486/1997), a més de l'anterior, han d'assegurar que si disposen de superfícies transparents o translúcides aquestes es trobin protegides contra ruptura quan aquesta ruptura pugui suposar un perill per als treballadors/ores.
Si es tracta de portes corredisses han d'anar proveïdes d'un sistema de seguretat que impedeixi que surtin del carril; si les portes s'obren cap a dalt han de disposar d'algun sistema que impedeixi la seva caiguda, i si es tracta de portes mecàniques han de tenir dispositius de parada d'emergència de fàcil identificació i accés i s'han de poder obrir de manera manual, a no ser que s'obrin automàticament en cas d'avaria del sistema d'emergència.
Quant a les baranes, o altres sistemes de protecció de seguretat equivalent, n'hi han d'haver quan existeixin obertures o desnivells que impliquin risc de caiguda de persones que, particularment, s'hagin de protegir: les obertures en el sòl, els desnivells que tinguin una alçada de caiguda igual o superior a dos metres i els costats oberts de les escales i rampes de mes de 60 centímetres d'alçada.
A banda de l'anterior, si l'amplada de l'escala es inferior a 1,2 metres, és obligatori instal·lar un passamà en un dels costats i, en cas que l'amplada sigui superior, s'ha d'instal·lar baranatge en ambdós costats.
Les baranes han de ser de materials rígids, d'una altura mínima de 90 centímetres i amb una protecció que impedeixi passar o lliscar-hi per sota, així com evitar la caiguda d'objectes sobre les persones.
A l'últim, cal recordar que l'empresari/ària ha de garantir la informació, la consulta i la participació dels treballadors/ores en relació amb les qüestions esmentades.